b'\n_START_ARTICLE_\nRasyt\xc4\x97\n_START_SECTION_\nTurizmas\n_START_PARAGRAPH_\nPo Antrojo pasaulinio karo miestelio gyventojai u\xc5\xbesiimin\xc4\x97jo \xc5\xbevejyba. Miestelyje, Kur\xc5\xa1i\xc5\xb3 mari\xc5\xb3 pus\xc4\x97je yra \xc5\xbevejybini\xc5\xb3 laiv\xc5\xb3 prieplauka. Paskutiniais metais vis didesn\xc4\x99 reik\xc5\xa1m\xc4\x99 miestelio ekonomikoje u\xc5\xbeima turizmas (turist\xc5\xb3 maitinimas, prekyba suvenyrais), nes beveik visi turistiniai mar\xc5\xa1rutai Kur\xc5\xa1i\xc5\xb3 Nerijos Rusijos dalyje eina per Ryba\xc4\x8d\xc4\xaf._NEWLINE_Nerijoje veikia Kur\xc5\xa1i\xc5\xb3 nerijos nacionalinis parkas. Ryba\xc4\x8dyje \xc4\xafsik\xc5\xabrusi parko administracija. Yra biologin\xc4\x97 stotis, kurioje atliekami ornitologiniai tyrimai. J\xc4\x85 dar 1901\xc2\xa0m. \xc4\xafk\xc5\xabr\xc4\x97 teologas ir ornitologas Johanas Tinemanas (Johannes Thienemann)\xc2\xa0\xe2\x80\x93 tai pirmoji pasaulyje ornitologin\xc4\x97 stotis (Rasyt\xc4\x97s pauk\xc5\xa1\xc4\x8di\xc5\xb3 stebykla), kurioje buvo \xc5\xbeieduojami pauk\xc5\xa1\xc4\x8diai._NEWLINE_Rasyt\xc4\x97s apylink\xc4\x97se yra vienintelis Nerijoje didesnis g\xc4\x97lo vandens e\xc5\xbeeras, m\xc4\x97gstamas vandens pauk\xc5\xa1\xc4\x8di\xc5\xb3._NEWLINE_Miestelyje yra labai senos kapin\xc4\x97s, kur palaidoti Johanas Tinemanas (1863\xe2\x80\x931938) bei legendinis kop\xc5\xb3 inspektorius Vilhelmas Francas Efa (Wilhelm Franz Epha, 1828\xe2\x80\x931904), kurio pasi\xc5\xablyti ap\xc5\xbeeldinimo metodai i\xc5\xa1gelb\xc4\x97jo nuo u\xc5\xbepustymo daug kaim\xc5\xb3. \xc5\xa0e\xc5\xa1i vokie\xc4\x8di\xc5\xb3 miestai turi \xc5\xa1io miestelio vardu pavadint\xc4\x85 gatv\xc4\x99 (vok. Rossitenstrasse).\n_START_SECTION_\nSklandymo mokykla\n_START_PARAGRAPH_\nPrie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 Rasyt\xc4\x97je buvo Vokietijos sklandytoj\xc5\xb3 mokykla. \xc4\xae j\xc4\x85 1931\xc2\xa0m. Lietuvos aeroklubas pasiunt\xc4\x97 karo lak\xc5\xabn\xc4\x85 G. Heidrik\xc4\xaf. Gregorius Radvenis (Heidrikis) (1903) i\xc5\xa1moko sklandyti, 1931\xc2\xa0m. spalio 21 d. \xc4\xafvykd\xc4\x97 C kategorijos piloto reikalavimus ir gavo \xc5\xbeenkliuk\xc4\x85. V\xc4\x97liau Heidrikis dirbo sklandymo instruktoriumi Lietuvoje. Ryba\xc4\x8dio mokyklos pavyzd\xc5\xbeiu Lietuvos sklandytoj\xc5\xb3 mokykla buvo perkelta \xc4\xaf Nid\xc4\x85. Nidos sklandymo mokykla_NEWLINE_Vokietijoje egzistavo sklandytuv\xc5\xb3 gamybos kompanija Rh\xc3\xb6n-Rossiten Gesellschaft, konstravusi ir gaminusi pasaulinio lygio sklandytuvus. \xc5\xbdodis Rossiten jos pavadinime\xc2\xa0\xe2\x80\x93 tai senasis Ryba\xc4\x8dio pavadinimas._NEWLINE_1938\xc2\xa0m. gruod\xc5\xbeio 9-11 d. vokie\xc4\x8di\xc5\xb3 sklandytojai Boedecker ir Zander Rasyt\xc4\x97je dvivie\xc4\x8diu sklandytuvu DFS Kranich pasiek\xc4\x97 pasaulio rekord\xc4\x85\xc2\xa0\xe2\x80\x93 nenusileisdami jie skland\xc4\x97 50 val. 15 min.'